**Európska značka pre jazyky 2015**

Dňa 6. apríla 2016 organizovala Slovenská akademická asociácia pre medzinárodnú spoluprácu (SAAIC) - Národná agentúra programu Erasmus+ pre vzdelávanie a odbornú prípravu v hoteli Mercure Bratislava Centrum slávnostnú ceremóniu, ktorá sa konala pod záštitou ministra školstva, vedy, výskumu a športu SR. Slávnostná ceremónia bola vyvrcholením 13. ročníka národného kola súťaže **Európska značka pre jazyky**, ktorá je iniciatívou Európskej komisie v oblasti jazykového vzdelávania.

Hlavným cieľom ceremónie bolo vyhlásenie výsledkov a odovzdanie ocenení **Európska značka pre jazyky 2015** najkvalitnejším projektom, ktoré sa prihlásili do súťaže v rámci Výzvy 2015. Program otvorila Mgr. Irena Fonodová, výkonná riaditeľka SAAIC, ktorá privítala všetkých zúčastnených. Nasledoval kultúrny program v podaní profesorky Konzervatória v Bratislave pani Anikó Patkoló a žiačky Anabely Patkoló. Po krásnom hudobnom zážitku predniesol úvodné slovo RNDr. Igor Gallus, riaditeľ odboru gymnázií a jazykových škôl MŠVVŠ SR, ktorý vyzdvihol prácu všetkých učiteľov a ich prínos ku skvalitneniu výučby cudzích jazykov na Slovensku. Ocenil tiež prácu SAAIC a národnej poroty pozostávajúcej z odborníkov v oblasti jazykového vzdelávania za zorganizovanie 13. ročníka súťaže Európska značka pre jazyky na Slovensku. Nasledoval príspevok Dr. Nataše Procházkovej zo Zastúpenia EK v SR, ktorá prítomných oboznámila s uplatňovaním politiky viacjazyčnosti v Európskej únii. Mgr. Michaela Bogdanová a Mgr. Zuzana Izáková priblížili históriu tohto podujatia, ktoré sa na Slovensku organizuje od r. 2002 a predstavili všetky projekty, ktoré sa do súťaže prihlásili. Súčasne vyhlásili novú výzvu, do ktorej sa budú môcť zapojiť uchádzači o ocenenie Európska značka pre jazyky 2016. Slávnostná ceremónia vyvrcholila udeľovaním ocenení víťazným projektom, ktoré prítomným predstavila predsedníčka národnej poroty PaedDr. Eva Obžerová z MŠVVŠ SR. Po vyhlásení výsledkov nasledoval seminár „Rozvoj plurilingvizmu na základných a stredných školách“, ktorý viedla doc. Mgr. Jana Bírová, PhD. z Pedagogickej fakulty UK Bratislava.

Ďakujeme všetkým, ktorí prispeli ku skvalitneniu vyučovania cudzích jazykov na Slovensku a pripájame gratuláciu oceneným projektom:

* **Literatúra naživo:** Mgr. Dominika Bašárová a Mgr. Marek Marjov, Spojená škola Sečovce
* **E-learning v cudzojazyčnom vzdelávaní policajtov** – pplk. Mgr. Iveta Nováková, PhD., mjr. Mgr. Jelena Ondrejkovičová, PhD. a mjr. PaedDr. Martina Binderová, PhD., Akadémia Policajného zboru v Bratislave
* **Let stones speak: rocking around our European heritage** – Mgr. Andrea Kytíková a Mgr. Ján Kopčák, Súkromná základná škola Giraltovce

Na organizovaní slávnostnej ceremónie v rámci súťaže Európska značka pre jazyky sa podieľali SAAIC, MŠVVŠ SR, Zastúpenie EK v SR, Štátny pedagogický ústav, Goethe-Institut Bratislava, Francúzsky inštitút na Slovensku a Taliansky kultúrny inštitút, ktorí veľkou mierou prispeli k úspechu celého podujatia.

Bližšie informácie - webová stránka iniciatívy: <http://www.erasmusplus.sk/ELL/index.php> .